laion/Wikipedia-Exotic huggingface dataset:
אלברט פוקס

אלברט פוקס (באנגלית: Albert Whiting Fox‏; 29 באפריל 1881, בוסטון – 29 באפריל 1964, וושינגטון) היה שחמטאי אמריקאי. פוקס שהה מספר שנים בגרמניה ולמד שם מתמטיקה. לקראת סוף שהותו באירופה ניצח מספר משחקים מבריקים בקפה דה לה רז'אנס בפריז, וכן באנטוורפן והיידלברג. פוקס חזר לארצות הברית בשנת 1901. חלק מקום 10–11 בתחרות קיימברידג' ספרינגס בשנת 1904 (ניצח: פרנק מרשל) בין ניצחונותיו בתחרות זו ניצח את דוד ינובסקי, קרל שלכטר, ריצ'רד טייכמן ומיכאל צ'יגורין, פוקס ניצח באליפות מועדון מנהטן בשנת 1905, חלק מקום 2–3 עם פרנק מרשל בתחרות ניו יורק 1906 (ניצח: אז'ן דלמאר), הגיע למקום השלישי בתחרות טרנטון פולס בשנת 1906 (ניצח: עמנואל לסקר) וחלק מקום 7–8 בתחרות ניו יורק 1916 (ניצח: חוסה ראול קפבלנקה). פוקס שיחק במועדון מנהטן בתחרויות באמצעות כבלים נגד מועדון פרנקלין מפילדלפיה, ומול מועדון שיקגו בשנים 1906-1904, וכן פעמיים בתחרויות ארצות הברית מול אנגליה, בשנים 1907 ו-1911. מדיה וקבצים בנושא אלברט פוקס בוויקישיתוף אלברט פוקס, באתר צ'סגיימס (באנגלית) האניגמה של פוקס- משחקי שחמט יוצאי דופן משחקי השחמט של אלברט פוקס כתבה על אלברט פוקס (אורכב 30.08.2008 בארכיון Wayback Machine)
פנריר

פֵנְריר (בנורדית עתיקה: Fenrir; לעיתים גם פֵנְריס) הוא זאב מפלצתי מהמיתולוגיה הנורדית, ילדם של האל לוקי והענקית אנגרבודה. האדה הפרוזאית מספרת כי האלים השאירו את פנריר לגדול בסביבתם, אך רק האל טיר היה אמיץ מספיק כדי להאכילו. כאשר ראו האלים כמה גדל הזאב מדי יום ונזכרו בנבואות אשר קשרו את פנריר להשמדתם, החליטו לכבול אותו. תחילה יצרו האלים שרשרת חזקה אשר נקראה לֵדינְג והציעו לפנריר לבחון את כוחו מולה. פנריר הסכים ושבר את השרשרת בקלות. לאחר מכן יצרו האלים שרשרת חזקה כפליים שנקראה דְרוֹמי, שגם ממנה נחלץ פנריר בקלות. אז שלח אודין את סְקירְניר, אחד מעוזריו של האל פְרֵייר, לבקש מהגמדים לעצב שלשלאות מתאימות. הגמדים יצרו את השרשרת משישה מרכיבים: צליל פסיעות של חתול, זקן של אישה, שורשי הר, גידים של דב, קולו של דג ורוק של ציפור, ומשום כך לא קיימים עוד דברים אלה בעולם. שרשרת זו נקראה גְלֵייפְניר ונראתה כסרט משי דק. האלים קראו לפנריר והציעו לו לנסות את כוחו מול גלייפניר. פנריר חשש מתרמית ולכן הסכים רק בתנאי שאחד האלים יכניס את ידו לפיו כמחווה של אמון, ורק האל טיר הסכים. משראה הזאב כי נפל למלכודת שטמנו לו האלים, נשך את ידו של טיר, אשר נותר מאז עם יד אחת בלבד. האלים השחילו את השרשרת דרך אבן אשר נקראת גְיוֹל וקברו אותה עמוק באדמה. את השרשרת הם הידקו עם סלע עצום אשר נקרא תְבִיטְי ואותה הם קברו אף עמוק יותר. לבסוף הכניסו האלים חבל לתוך לועו של פנריר כדי למנוע ממנו לנשוך. הרוק הזורם מפיו יוצר נהר אשר נקרא וַן. פה פעור של מפלצת איומה מופיע לא פעם כשער לגיהנום באומנות ימי הביניים ונקרא גם לוע השאול. לפנריר שני צאצאים, סקול ("בגידה") והאטי ("שנאה"). סקול רודף אחרי המרכבה בה נמצאת השמש ואילו האטי רודף אחרי הירח. במקומות מסוימים באגדה שורר בלבול ביניהם, ולעיתים תפקיד הרדיפה מיוחס לפנריר. בזמן הראגנארוק סקול והאטי ישיגו את השמש והירח. פנריר ישתחרר מכבליו ויטרוף את האל אודין. וידאר, בנו של אודין, ינקום את מות אביו. שמו של פנריר מופיע לעיתים גם בתרבות המודרנית. פנריר גרייבק ("פנריר אפור הגב") הוא איש זאב בסדרת הארי פוטר. פנריז הוא כינויו של מתופף להקת Darkthrone. הזאב פנריר הוא האנטיגוניסט הראשי בספר הראשון בטרילוגיית מגנס צ'ייס והאלים של אוסגרד ומוזכר בהמשך הסדרה השמות פנריר, סקול והאטי, יחד עם דמויות אחרות מהמיתולוגיה הנורדית, ניתנו לירחיו השונים של שבתאי. מדיה וקבצים בנושא פנריר בוויקישיתוף האדה הפרוזאית, גילְבַגינינְג ("ההטעיה של גילבי") - ראו קטע 34 לתיאור כבילתו של פנריר Home of the Eddic poems, Sophus Bugge - השפעות נוצריות על סיפורו של פנריר פנריר, באתר אנציקלופדיה בריטניקה (באנגלית) פנריר, באתר אנציקלופדיית ההיסטוריה העולמית (באנגלית)
מגדל אחזקות ביטוח ופיננסים

מגדל אחזקות ביטוח ופיננסים בע"מ היא חברת החזקות ציבורית ישראלית המחזיקה בשורה של חברות הפועלות בתחום הביטוח והשירותים הפיננסיים. החברה נוסדה באוגוסט 1974. מאז 1997 מניות החברה נסחרות בבורסה לניירות ערך בתל אביב והיא כלולה במדד תל אביב 125. חברת הבת העיקרית של "מגדל אחזקות" היא "מגדל חברה לביטוח בע"מ" (המוכרת בשמה המקוצר מגדל, במלעיל), העוסקת במגוון סוגי ביטוח: ביטוח חיים, ביטוח רכוש, ביטוח בריאות ועוד. חברות-בנות בולטות נוספות, המוחזקות על ידי מגדל אחזקות מאז שנת 2001, הן בית ההשקעות "מגדל שוקי הון בע"מ" ו"מגדל בריאות ואיכות חיים בע"מ". החברות הבנות מחזיקות חברות-בנות רבות משלהן. במרץ 2012 הסכימה אסיקורציוני ג'נרלי למכור את כל החזקותיה ב"מגדל אחזקות ביטוח ופיננסים בע"מ" לשלמה אליהו, והסכם זה הושלם באוקטובר 2012. בעלי מניותיה של מגדל אחזקות ביטוח ופיננסים, נכון לנובמבר 2012, הם שלמה אליהו (כ-70%), בנק לאומי (כ-10%) והציבור, שמחזיק בכ-20% מהמניות. שלמה אליהו שימש יו"ר דירקטוריון החברה עד ינואר 2022, אז החליפו חנן מלצר. מנכ"ל החברה, עד סוף דצמבר 2021, היה יפתח רון-טל. מחליפו מיולי 2022 הוא יוסי בן ברוך. אתר האינטרנט הרשמי של מגדל אחזקות ביטוח ופיננסים מגדל אחזקות ביטוח ופיננסים בע"מ, באתר הבורסה לניירות ערך בתל אביב מגדל אחזקות ביטוח ופיננסים בע"מ, באתר "מאיה" מגדל אחזקות ביטוח ופיננסים בע"מ, באתר גלובס מגדל אחזקות ביטוח ופיננסים, ברשת החברתית אינסטגרם מגדל אחזקות ביטוח ופיננסים, ברשת החברתית LinkedIn מגדל אחזקות ביטוח ופיננסים, סרטונים בערוץ היוטיוב מגדל אחזקות ביטוח ופיננסים בע"מ: נתונים כספיים באתר מאי"ה. מגדל אחזקות ביטוח ופיננסים בע"מ - דוח תקופתי לשנת 2020, באתר מאי"ה מבנה הקבוצה, 28 באוקטובר 2021 רון שטיין, ‏אליהו מתמוגג: "מהיום אני בעל השליטה, זה דבר גדול", באתר גלובס, 30 באוקטובר 2012 גולן חזני, יוסי בן ברוך ימונה למנכ"ל מגדל אחזקות; עוזב את תפקיד סמנכ"ל מגדל ביטוח, באתר כלכליסט, 5 בינואר 2022
מעבר לתחום

"מעבר לתחום" או "מעבר לגבולות" (1989) הוא פסל מאת הפסל הישראלי צדוק בן דוד. הפסל הוצב על טיילת תל אביב-יפו בשנת 1990, כאחד מ-12 פסלי חוצות שהוצבו בפרויקט פיסול אותו אצר מיכה לוין. הפסל מציג מעין גרעין או פרי אובלי בצבע כתום, אליו מחוברת צללית של קוף מהופך. הפסל הוא רק אחד מסדרה של פסלים בהם שילב בן-דוד דמויות מעולם הטבע. "הצורה המטאפורית עימה אני עובד", הציג בן-דוד, "יכולה הייתה להיות משולבת בכל אובייקט - בחיות ובדברים אחרים באופן שווה". יחד עם זאת, בתארו פסל אחר הדגיש בן-דוד את תנוחת החיות בו, המופיעות כשהן שוכבות על גבן, תנוחה המרמזת על מות. דגם של פסל זה מצוי באוסף גבי ועמי בראון והוצג בשנת 2009 בתערוכה של האוסף במשכן לאמנות על שם חיים אתר. מדיה וקבצים בנושא מעבר לתחום בוויקישיתוף ראו: [1] A Bright Reincarnation of the Antelope (1984)
דוד דניוסצבסקי

דוד דניוסצבסקי (בפולנית: Dawid Daniuszewski;‏ 1885–1944) היה שחמטאי יהודי-פולני. בשנת 1906 דניוסצבסקי הגיע למקום השני בתחרות לודז' (ניצח: עקיבא רובינשטיין). בשנת 1907 סיים שוב שני בתחרות לודז', אחרי עקיבא רובינשטיין ולפני גרז רוטלוי וגרז סלווה. בשנת 1907 סיים במקום העשירי בתחרות לודז' (האליפות החמישית של אמני רוסיה, ניצח: עקיבא רובינשטיין). בשנת 1909 חלק מקום ראשון שני בתחרות לודז' יחד עם גרז רוטלוי. באותה שנה חלק מקום 4-6 בתחרות סנקט-פטרסבורג (ניצח: אלכסנדר אלכין). בשנת 1912 הגיע למקום השישי בתחרות לודז' (ניצח: יפים בוגוליובוב). בין השנים 1915-1921 שהה דניוסצבסקי ברוסיה. בשנת 1920 חלק מקום 9-10 באליפות ברית המועצות הראשונה שהתקיימה במוסקבה (ניצח: אלכסנדר אלכין). לאחר מכן שב לפולין שם סיים במקום השני בשנת 1922, בתחרות לודז' (ניצח: יעקב קולסקי). בשנת 1924 חלק מקום ראשון-שני עם גוטסדינר בתחרות לודז'. באותה שנה הגיע למקום השלישי בתחרות ורשה (ניצח: גוטסדינר). דניוסצבסקי ייצג את פולין באולימפיאדת השחמט 1924, אולימפיאדת השח הבלתי רשמית בפריז בשנת 1924, שם חלק מקום 8-13 בתחרות הניחומים עם 5/8 (ניצח: קארל הרומאדקה), לאחר שבמוקדמות חלק מקום שני-שלישי בבית בו שיחק. בשנת 1927 הגיע למקום העשירי בתחרות לודז' (אליפות פולין השנייה, ניצח: עקיבא רובינשטיין). דניוסצבסקי נספה בשנת 1944, בגטו לודז'. מדיה וקבצים בנושא דוד דניוסצבסקי בוויקישיתוף דוד דניוסצבסקי, באתר צ'סגיימס (באנגלית) רישום משחק ששיחק בימיו האחרונים בגטו לודז' (אורכב 24.07.2008 בארכיון Wayback Machine) בתחילת הדרך היו מספר אולימפיאדות "לא רשמיות" שלא נכללות במניין המסודר של פיד"ה. הראשונה במניין הרשמי היא לונדון, 1927 Chess Olympiad: Paris 1924 - Consolation Cup, באתר OlimpBase Chess Olympiad: Paris 1924 - Qualification Group 5, באתר OlimpBase Daniuszewski, Dawid (Unofficial Chess Olympiads)‎, באתר OlimpBase
מישל חדד (עורך דין)

מישל חדד (בערבית: ميشيل حداد; נולד ב-22 ביוני 1950) הוא חוקר פרטי ועורך דין ערבי-ישראלי, שהתפרסם כאשר שימש כראש צוות החקירה המיוחד במרחב דן של משטרת ישראל, והוביל את חקירת רצח כרמלה בלס בידי עו"ד שמעון חרמון ופרשת רצח מלה מלבסקי, על ידי חוה יערי ואביבה גרנות. חדד נולד וגדל במזרעה. הצטרף למשטרת ישראל בשנת 1968 בגיל 18. בנובמבר 1986 הורשע בדין משמעתי בהתחברות לעבריינים והתנהגות שלא כהלכה במילוי תפקידו, ונדון ל־200 שקל קנס ו־7 ימי מחבוש על תנאי. ב-1987 פרש חדד מהמשטרה בטונים צורמים והקים משרד חקירות פרטי, וכן משרד עורכי דין בשותפות עם דורית זילברמן. מראשי מקימי תנועת אמיתי – לימים תנועת אומ"ץ יחד עם אריה אבנרי, מעוזיה סגל ותנ"צ שגיא. בשנת 2015 נבחר כחבר ועד אגודת הסופרים העברים במדינת ישראל. אב לשלושה. שניים מהם המשיכו דרכו במשטרת ישראל. נשים רוצחות, הוצאת ידיעות אחרונות 1992. עיבדה וערכה עמלה עינת. באר השוטים (נקרא גם "אחושרמוטה אהבה"), הוצאת מח הפקות, 2000, יחד עם הסופרת דורית זילברמן. האם היא בוגדת? : התופעה, הסימנים והפתרונות, הוצאת מח הפקות, 2000, יחד עם הסופרת דורית זילברמן. כמו כן סיפורים קצרים שנכללו באנתולוגיה "רצח ליד הבית" בהוצאת כתר. סמדר שיר, החוקר הטוב, באתר "ידיעות אחרונות", 24 בספטמבר 2018 יאיר פידל, חדד על תנאי, חדשות, 27 בנובמבר 1986 אלי דנון, החוקר של חוה יערי, מעריב, 17 בינואר 1986 יוסי ורטר, מישל חדד מדבר, חדשות, 29 במאי 1987 מישל חדד (1950-), דף שער בספרייה הלאומית אילן בכר, פקד מישל חדד הורשע בהתחברות לעברינים, מעריב, 17 בנובמבר 1986 יוסי הימן, החוקר של יערי נחשד בשיבוש הליכי חקירה, חדשות, 26 בנובמבר 1986 אלי דנון, פקד מישל חדד:שונאי מעלילים עלי, מעריב, 27 בנובמבר 1986 יוסי ורטר, מישל חדד פורש מהמשטרה, חדשות, 12 באפריל 1987 ברוך נאה, פקד מישל חדד מוצא לפנסיה מוקדמת: זרקו אותי לכלבים, מעריב, 12 באפריל 1987 ברוך נאה, אכתוב את הספר, על אפו ועל חמתו של המפכ"ל, מעריב, 15 באפריל 1987 אתר המשרד
מכסחי השדים 2

מכסחי השדים 2 (באנגלית: Ghostbusters II) הוא סרט פנטזיה קומי משנת 1989 בבימויו של איוון רייטמן. הסרט הוא סרט ההמשך לסרט המצליח "מכסחי השדים" משנת 1984. עלילת הסרט מתרחשת חמש שנים לאחר הסרט הקודם. דיינה בארט (סיגורני ויבר) היא כעת אם חד הורית אשר עובדת כמשחזרת של יצירות אומנות במוזיאון לאמנות של מנהטן למחייתה ומגדלת את בנה התינוק אוסקר בדירתה החדשה. במהלך טיול עם התינוק בעגלה, העגלה נוגעת בנוזל סגול במדרכה, ומתחילה לנוע בכוחות עצמה. מכסחי השדים יוצאים לחקור את האזור, ובמהלך חפירה אל תוך המדרכה, הם נתקלים בנוזל הסגול. הם נעצרים על ידי המשטרה באשמת השחתת רכוש ציבורי והטמנת הנוזל הסגול. במהלך המשפט הם מגלים שהחומר מגיב בצורה משונה לצעקות ולהעלבות מצד השופט. דיוקן של רוזן מרושע מימי הביניים בשם ויגו, שנמצא במוזיאון שבו דיינה עובדת, הופך את תינוקה, אוסקר למטרתה של רוחו של הרוזן. במקביל מגלים הגיבורים כי הלחץ והרוגז המאפיינים את תושבי ניו יורק הפכו לנהר של זוהמה "מרושעת" המאיים עתה על העיר ומספק לרוחו של ויגו את כוחה. לבסוף נאלצים צוות הגיבורים לצאת לעזרתה של דיינה ותושבי ניו יורק כולה במאבק להביס את רוחו של הרוזן. לשם כך הם נעזרים בעידוד רוחם של תושבי ניו יורק והפקת רגשות חיוביים כדי לשלול את כוחה של הזוהמה המרושעת - שניזונה מרגשות שליליים. "מכסחי השדים 2", במסד הנתונים הקולנועיים IMDb (באנגלית) "מכסחי השדים 2", באתר נטפליקס "מכסחי השדים 2", באתר AllMovie (באנגלית) "מכסחי השדים 2", באתר Rotten Tomatoes (באנגלית) "מכסחי השדים 2", באתר Box Office Mojo (באנגלית) "מכסחי השדים 2", באתר Metacritic (באנגלית) "מכסחי השדים 2", במסד הנתונים הקולנועיים KinoPoisk (ברוסית) "מכסחי השדים 2", באתר Rotten Tomatoes (באנגלית)
שדה (פסל)

שדה (באנגלית: Field) הוא מיצב מעשה ידי הפסל הבריטי אנטוני גורמלי. הפסל כולל למעלה מ-35,000 צלמיות חרס שגובהן בין 8 ל-26 ס"מ. הצלמיות מונחות בצפיפות על רצפת חדר, והצופה מביט ביצירה מבעד לפתח החדר. הפסלים מיוצרים באתרים שונים תחת פיקוחו של האמן, כאשר כולם מסודרים בגבהים שונים היוצרים גלים, תוך ריכוז הצלמיות בעלות גוון דומה יחד. הצלמיות מסודרות כך שלא ניתן לראות את רצפת החדר, וכאשר כל הצלמיות פונות לעבר הצופה. היצירה מוצגת בצורה בה מנוצל מבנה החדר כך שהדמויות נראות שבאות מעבר לפינה או מבעד פתח אחר, ולצופה נוצרת אשליה שישנן דמויות רבות נוספות שהוא אינו רואה. כמו כן הדמויות בקדמת החדר מביטות מעלה (דמויות אלה מכונות "צופות בכוכבים") וזאת בשל קרבתן אל הצופה, ועל מנת ליצור את האשליה שהן מביטות בצופה. היצירה הראשונה שנוצרה - "שדה אמזוני" נוצרה על ידי 60 בני משפחה אחת מצ'ולולה שבמקסיקו, ובעקבותה הקפיד האמן על קשרי משפחה בין בוני הפסלים האחרים. השדות השונים: שדה אמזוני (Amazonian Field) הוצג בפורטו ואלהו שבברזיל בשנת 1991 וכלל כ-24,000 צלמיות. שדה לאיים הבריטיים (Field for the British Isles) - הפסלונים יוצרו ב-1993 בסנט הלנס הסמוכה לליברפול וכללה כ-40,000 צלמיות. היצירה הוצגה במוזיאון טייט ליברפול ובמוזיאון הבריטי. יצירה זו זכתה בשנת 1994 בפרס טרנר. שדה אירופאי (1993) כלל כ-40,000 צלמיות. הדמויות נוצרו באוסטרה גרווי שבשוודיה. שדה אסייתי (2003) - דמויות שיוצרו בכפר שינגשאן שבפרובינציית גואנדונג שברפובליקה העממית של סין וכלל כ-190,000 צלמיות. יצירה נוספת בשם זה הוצגה בטוקיו שביפן בשנת 2004 וכללה כ-200,000 צלמיות. אתר רשמי של האמן סקירת פרויקט ה"שדה" השדה בטייט ליברפול (אורכב 22.06.2008 בארכיון Wayback Machine) שדה לאיים הבריטיים במוזיאון הבריטי (אורכב 24.10.2004 בארכיון Wayback Machine)
אופק אירועים (מיצב)

אופק אירועים (באנגלית: Event Horizon) הוא מיצב מעשה ידי הפסל הבריטי אנטוני גורמלי שהוצב בשנת 2007 ברחבי לונדון, בירת הממלכה המאוחדת. המיצב כולל 31 פסלים, מהם 27 העשויים פיברגלס וארבעה העשויים ברזל יצוק. הפסלים, דמויי גבר עירום בגודל טבעי, הוצבו בראש מבנים שונים בעיר, ובהם בניין של, גשר ווטרלו, התיאטרון המלכותי הלאומי, מכללת קינגס ובית הבונים החופשיים. הפסלים ניצוקו מתבנית שנוצרה על פי גופו של האמן. הם הוצגו כחלק מתערוכת רטרוספקטיבה של האמן שהוצגה בגלריית היווארד, והוסרו בתום התערוכה. גורמלי אמר כי: הרעיון היה להציב פסלים אלו בגודל טבעי לתוך הטופוגרפיה של לונדון, כאילו היה מדובר בשטח פתוח בטבע, וכאילו שהוצבו על הרים למול הרקיע. — כתבת רשת ה-BBC מתאריך 2 במאי 2007. הפסלים, שניצבו בראש מבנים, גרמו לצופים רבים לחשוב שמדובר באנשים העומדים להתאבד. הפסלים הוצגו בסצנת הפתיחה של סדרת הטלוויזיה הבריטית "Ashes to Ashes". מדיה וקבצים בנושא אופק אירועים בוויקישיתוף תיאור היצירה כתבה המתארת את היצירה באתר רשת BBC מיקום הפסלים באתר גוגל מפות כתבת אתר החדשות רויטרס
נבחרת פוארטו ריקו בכדורסל

נבחרת הגברים של פוארטו ריקו בכדורסל היא נבחרת הכדורסל הלאומית של מדינת החסות האמריקאית. הנבחרת מנוהלת על ידי התאחדות הכדורסל הפוארטו ריקנית. הדירוג הנוכחי של נבחרת פוארטו ריקו ברשימת הדירוג של פיב"א לנבחרות גברים, הוא המקום ה-15 בעולם, נכון ל-10 באוגוסט 2024, עלייה של מקום אחד לעומת דירוג קודם. נבחרת פוארטו ריקו היא אחת הנבחרות החזקות באמריקה אך לא מחוצה לה. היא זכתה שלוש פעמים באליפות אמריקה בכדורסל (בשנים 1980, 1989, 1995) ובאליפות העולם בכדורסל שיאה הוא המקום הרביעי (בשנת 1990), כשמאז לא שחזרה את ההישג. הנבחרת השתתפה במשחקים האולימפיים והישג השיא שלה הוא המקום הרביעי בשנת 1964. מדיה וקבצים בנושא נבחרת פוארטו ריקו בכדורסל בוויקישיתוף אתר האינטרנט הרשמי של נבחרת פוארטו ריקו בכדורסל דירוג לנבחרות לאומיות גברים באתר פיב"א
פינס

האם התכוונתם ל... אופיר פינס-פז – פוליטיקאי ישראלי גיא פינס – מנחה טלוויזיה ישראלי, בנה של ציפי פינס ערב טוב עם גיא פינס – תוכנית טלוויזיה בהנחיית גיא פינס דן פינס – מילונאי ישראלי יאיר פינס – מנכ"ל משרד הבינוי והשיכון יחיאל מיכל פינס – סופר והוגה יהודי פולני, מחלוצי הציונות כפר פינס – מושב דתי הקרוי על שמו של יחיאל מיכל פינס אולפנת כפר פינס יעקב פינס – צייר ישראלי לואי דה פינס – שחקן צרפתי עדן פינס – דוגמנית ושחקנית ישראלית ציפי פינס – אשת תקשורת ומנהלת תיאטרון בית ליסין, אמו של גיא פינס שלמה פינס – חוקר פילוסופיה צרפתי-ישראלי שלמה זלמן פינס – תלמיד חכם ומחבר ספרים פורה פיינס פין (פירושונים)
האגודה האמריקנית לפסיכולוגיה

האגודה האמריקנית לפסיכולוגיה (באנגלית: American Psychological Association, בר"ת: APA) היא אגודה מקצועית המייצגת את הפסיכולוגים בארצות הברית. באגודה חברים כ-157 אלף פסיכולוגים. תקציבה עומד על כ-125 מיליון דולר. לאגודה יש כיום 56 מחלקות מקצועיות. היא מקושרת ל-60 ארגוני מדינות או טריטוריות אמריקניות וקנדיות. האגודה מוציאה לאור 57 כתבי עת מדעיים שנחשבים מוערכים בעולם, ומקיפים את רוב תחומי הפסיכולוגיה. כתב העת הרשמי של האגודה הוא "הפסיכולוג האמריקאי" ("The American Psychologist"). האגודה מחזיקה במאגר מידע מקיף בשם "PsycINFO", בו מרוכזים תקצירי מאמרים וספרים מקצועיים החל מהמאה ה-19, מתוך יותר מ-2000 כתבי עת. האגודה מחלקת מדי שנה פרסים שנחשבים היוקרתיים בעולם בתחום, לפסיכולוגים שנמצאו ראויים לכך. הפרסים ניתנים לפסיכולוגים צעירים וותיקים, על תרומה מדעית משמעותית לפסיכולוגיה, יישומים מדעיים בפסיכולוגיה, תרומה יוצאת דופן לפסיכולוגיה הקלינית, ועוד. האגודה האמריקנית לפסיכולוגיה ידועה גם בשל סגנון APA הנפוץ במדעי החברה. זהו סגנון כתיבה סטנדרטי שעל פיו נכתבים מאמרים וציטוטים ביבליוגרפיים. האגודה הוקמה בשנת 1892 באוניברסיטת קלארק, ומנתה תחילה 26 חברים. נשיאהּ הראשון היה גרנויל סטנלי הול. נשיאי האגודה מתחלפים מדי שנה. בין נשיאי האגודה לאורך השנים ניתן למנות פסיכולוגים וחוקרים נודעים רבים, כגון ג'ון דיואי (1899), ויליאם ג'יימס (1904), אדוארד לי תורנדייק (1912), ג'ון ווטסון (1915), לואיס טרמן (1923), גורדון אולפורט (1939), קרל רוג'רס (1947), ג'וי גילפורד (1950), הארי הארלו (1958), וולפגנג קוהלר (1959), אברהם מאסלו (1968), אלברט בנדורה (1974), מרטין זליגמן (1998), פיליפ זימברדו (2002) ועוד. הנשיאה הנוכחית (2012) היא סוזן בנט ג'ונסון. הפסיכולוגיה הקלינית נחשבת דומיננטית יחסית באגודה. לפיכך פרשו ממנה עם השנים מספר קבוצות בעלות נטייה מחקרית יותר. ב-1959 פרשה קבוצה בעלת נטייה קוגניטיבית והקימה את "האגודה הפסיכונומית". ב-1988 פרשה קבוצה ממוקדת מחקר פסיכולוגי, הקימה את "החברה האמריקנית לפסיכולוגיה", ושינתה את שמה ב-2006 ל"אגודה למדעי הפסיכולוגיה". בתוך ה-APA, קיים "הדירקטוריון המדעי", שמבטא את קולם של הפסיכולוגים המחקריים ותומך בהם. ביקורת על האגודה כשנודע כי כחלק מ"צוות ההתייעצות המדעי-התנהגותי" של הממשל, מייעצים חבריה לחוקרי צבא ארצות הברית במתקן הכליאה במפרץ גואנטנמו ובמקומות נוספים, במטרה לשפר את יעילות שיטות החקירה של העצירים, השנויות במחלוקת (יש אומרים כי הן אינן אתיות וכרוכות בעינויים).[דרוש מקור] המבקרים טוענים כי האגודה סירבה להורות לחבריה שלא להשתתף בהתייעצויות וחקירות מסוג זה. זאת בניגוד לאיסור הגורף על השתתפות וחקירות מסוג זה, שהטילו אגודות אחרות, כגון האגודה האמריקנית לפסיכיאטריה ב-2006. מדריך הפרסום של APA מדיה וקבצים בנושא האגודה האמריקנית לפסיכולוגיה בוויקישיתוף אתר האינטרנט הרשמי של האגודה האמריקנית לפסיכולוגיה (באנגלית) האגודה האמריקנית לפסיכולוגיה, ברשת החברתית פייסבוק האגודה האמריקנית לפסיכולוגיה, ברשת החברתית אקס (טוויטר) האגודה האמריקנית לפסיכולוגיה, סרטונים בערוץ היוטיוב האגודה האמריקנית לפסיכולוגיה, באתר אנציקלופדיה בריטניקה (באנגלית) אתר האגודה האמריקנית לפסיכולוגיה Former APA Presidents, באתר האגודה האמריקנית לפסיכולוגיה
שבט אבו רביעה

המונח "אבו רביעה" מפנה לכאן. אם הכוונה למשמעות אחרת, ראו אבו רביעה (פירושונים). שבט אבו רביעה (בערבית: أبو ربيعة) הוא שבט בדואי המשתייך לקבוצת שבטים בשם אלד'לאם (בערבית: قبيلة الظلام; תעתיק מדויק: קבילת אלט'לאם), אשר מוצאם בחבל החג'אז שבערב הסעודית. בקבוצה זו נכללים גם השבטים: אלג'נאביב, אבו גריינאת, ואבו ג'וויעד, המתגוררים בנגב הצפוני באזור כסייפה, ערוער ותל מלחתה. בני שבט אבו רביעה מתגוררים בשכונה הדרומית של כסייפה, במכחול ובכפרים הבלתי מוכרים אבו רביעה מרכז וכוחלה. שורשי משפחת אבו רביעה חוזרים לשבט "אלד'לאם" (בערבית: قبيلة الظلام), שהוא פלג לשבט "בילי" (בערבית: قبيلة بلي), שמוצאו מתימן ומחבל החג'אז בערב הסעודית. כמו כן, חלק משבטי ירדן מקושרים במוצאם לשבט זה. שבט אבו רביעה מחולק למספר בתי אב (משפחות): בכפר כוחלה ובכפר אבו רביעה מרכז בתי האב הם: עיד אבן עודה, סאלם אבן עודה, עודה אבן עיד, עלי אבן עיד, חסן אבן סאלם שיך המשפחה אברהים אבן סאלם, חארב אבן סאלם, ד'יב אבן סאלם, צאלח חליל, רשיד חליל, סלאמה בן עיד, סאלם עודה סלימאן חליל. בכסייפה בתי האב הם: בני חליל, סאלם, חדר, חמאד וסלמאן. השבט נחשב לאחד השבטים הבדואים המוכרים והמשפיעים, ושמו נקנה לו בין היתר בזכות השייח' סלמאן אבו רביעה, שהנהיג את השבט בתקופת המנדט הבריטי והיו לו קשרים ענפים עם אמירויות המפרץ ובית המלוכה ההאשמי בירדן; ובזכות הקאדי (שופט מסורתי) הידוע עיד סאלם אבו רביעה, שפסקיו ליישוב סכסוכים בין השבטים היריבים באזור ארץ ישראל ובירדן ידועים ומפורסמים עד היום. חבר הכנסת הבדואי הראשון, חמאד אבו רביעה, היה מבני שבט זה. בתקופת כהונתו פעל אבו רביעה רבות למען קידום מצב הערבים הבדואים בדרום הארץ. בשנת 1981, משום שלא התפטר מתפקידו על מנת לאפשר לשייח ג'בר מועדי להיכנס לכנסת, נרצח על ידי בניו של מועדי. כמו כן, רבים מבני השבט רכשו השכלה גבוהה, ויש בהם מורים, רופאים, ומרצים, ביניהם: עודה סאלם אבו רביעה, הבדואי הראשון בוגר האוניברסיטה העברית בירושלים בהצטיינות יתרה ומנהל בית-הספר העל-יסודי הראשון במגזר הבדואי. ד"ר עאריף אבו רביעה מהמחלקה ללימודי המזרח התיכון בפקולטה למדעי הרוח והחברה באוניברסיטת בן-גוריון בנגב. חליל אבו רביעה, טוען שרעי ועורך דין ומרצה באוניברסיטת בן-גוריון,מכללת ספיר ואחווה ומחבר ספרים. ד"ר יונס אבו רביעה, הרופא הבדואי הראשון מאוניברסיטת בן-גוריון. עזאת אבו רביעה, המדריך הבדואי הראשון במשרד התיירות. ד"ר סראב אבו רביעה קווידר, ראש הקתדרה ללימודי המדבר על שם משפחת קושלנד ומרצה בכירה באוניברסיטת בן-גוריון. סאלם אבו רביעה, ראש מועצת כסייפה לשעבר. גם לפני הנהגתו של סלמאן אבו רביעה, אביו וסביו - חליל אבן סאלם ו-סאלם אבו רבעה (כונה גם "סאלם הגדול") - הובילו את השבט והיוו דמויות מפתח בקרב כלל השבטים באזור כולו בזמן מלחמות ("חרב אלדולאם ואלגיסיה") [דרוש מקור]. אבו רבעה אף עבד כגובה ("ג'אבי") מטעם האימפריה העות'מאנית באזור כולו, תפקיד שנחשב לסמל סטטוס, וגם אביו, עיד אבו רביעה, מילא תפקיד דומה והיה קשור לשלטון העות'מאני. שושלתו של סאלם אבו רבעה, "סאלם הגדול", המשיכה להיות דומיננטית בשבט וכרתה בריתות עם שבטים שכנים, שסייעו לשבט אבו רביעה לבסס את מעמדו באזור. מסופר כי סבו של סאלם אבו רבעה - סלימאן אבו עיד - כינה את בנו הצעיר - עיד - בשם "אבו רביעה", שכן בצעירותו זחל באופן המזכיר ריצה של סוס אצילי, הנקראת בערבית "רבּע" (כנראה ربع) [דרוש מקור]. יצחק ביילי, שבט אל ג'נאביב: עובדות ומסורות סיפוריות, אתר סנונית אתר tribe http://zroob.in-goo.com/t51-topic אתר Zroob
רב המנונא (השני)

רב המנונא היה אמורא בבלי בדור השני של התקופה. היה תלמיד אהוב של רב, עד שכונה על ידו "בני". מסר כמה אמרות בשמו, ובאופן כללי העביר הרבה מתורתו של רבו - רב, ובכל מקום שנאמר אמרי בי רב, הכוונה לרב המנונא. על תלמידיו נמנה רב יוסף, והוא זכה להבנה מיוחדת בדברי רבו, גם כאשר רבים אחרים לא הבינו אותם. בתלמוד מובאות בשם רב המנונא גם אמרות הנסובות על דברי אגדה; כך לדוגמה אמר: ”לא חרבה ירושלים, אלא בשביל שביטלו בה תינוקות של בית רבן.” וכי ”אין תחילת דינו של אדם אלא על דברי תורה.” באופן כללי רב המנונא עסק רבות בתפילה; כך לדוגמה קבע כמה מההלכות הבסיסיות למתפלל: ”וחנה היא מדברת על לבה - מכאן למתפלל צריך שיכוין לבו, רק שפתיה נעות - מכאן למתפלל שיחתוך בשפתיו, וקולה לא ישמע - מכאן שאסור להגביה קולו בתפלתו, ויחשבה עלי לשכורה - מכאן ששכור אסור להתפלל.” באותו נושא, רב המנונא קבע חלק מברכות התורה - חלק מהותי מהתפילה המוכרת בימינו - את ברכת "אשר בחר בנו מכל העמים ונתן לנו את תורתו..." וקבע כי "זוהי מעולה שבברכות". כמו כן מובאות בתלמוד נוסחים של כמה ברכות נוספות שתיקן רב המנונא. בתלמוד מובאות שני נוסחי תפילות שנהג לומר. האחת היא: ”הא רב המנונא מצלי לה ורבי אלכסנדרי בתר דמצלי אמר הכי: רבון העולמים גלוי וידוע לפניך שרצוננו לעשות רצונך, ומי מעכב? - שאור שבעיסה ושעבוד מלכיות; יהי רצון מלפניך שתצילנו מידם, ונשוב לעשות חוקי רצונך בלבב שלם.” והאחרת היא: ”יהי רצון מלפניך השם אלוהינו שתעמידנו בקרן אורה ואל תעמידנו בקרן חשיכה, ואל ידווה ליבנו, ואל יחשכו עינינו.” הרב אהרן הימן, "רב המנונא ב) תלמידו דרב", תולדות תנאים ואמוראים, לונדון, תר"ע, חלק א, עמוד 376, באתר היברובוקס הרב יהודה לייב פישמן מימון (עורך), רב המנונא, יחוסי תנאים ואמוראים, ירושלים, תשכ"ג 1963, עמ' נ"ו–נ"ט, באתר אוצר החכמה (צפייה מוגבלת למנויים) רב המנונא (השני), ב"אנציקלופדיה יהודית" באתר "דעת" תלמוד בבלי, מסכת עירובין, דף נ"ד, עמוד א'. תלמוד בבלי, מסכת ערובין, דף ט"ז, עמוד ב', תלמוד בבלי, מסכת עירובין, דף נ"ד, עמוד א', ובמקומות נוספים. תלמוד בבלי, מסכת סנהדרין, דף י"ז, עמוד ב'. תלמוד בבלי, מסכת כתובות, דף נ', עמוד ב'. תלמוד בבלי, מסכת שבת, דף קי"ט, עמוד ב'. תלמוד בבלי, מסכת קידושין, דף מ', עמוד ב'. הפסוק מופיע בספר שמואל א, פרק א', י"ג; תלמוד בבלי, מסכת ברכות, דף ל"א, עמוד א'. תלמוד בבלי, מסכת ברכות, דף י"א, עמוד ב'. ראו: תלמוד בבלי, מסכת ברכות, דף נ"ז, עמוד ב', ובתלמוד בבלי, מסכת ברכות, דף נ"ח, עמוד א'. תלמוד בבלי, מסכת ברכות, דף י"ז, עמוד א'.
קודקוד

בגאומטריית המישור קודקוד הוא נקודה משותפת לשני קצות קטעים או קרניים היוצרים זווית ביניהם. מספר קודקודי המצולע שווה למספר הצלעות, ושמו נקבע, בדרך כלל, לפי מספר זה. כך, במשולש שלושה קודקודים, במרובע ארבעה קודקודים, וכן הלאה. בפאונים הקודקוד הוא הנקודה שבה נפגשים מקצועות הפאון. בכל קודקוד נפגשים לפחות שלושה מקצועות ושלוש פאות. כיוון שבפאונים יש לפחות שלוש זוויות בכל קודקוד (כל זוג מקצועות לוכד זווית), מסמנים כל זווית באמצעות שלושת הקודקודים היוצרים לפי סדרם, כשהקודקוד של המפגש עצמו באמצע. בחרוט הקודקוד הוא נקודת המפגש של כל הקווים היוצרים של החרוט. קודקוד, באתר MathWorld (באנגלית) ערך זה הוא קצרמר בנושא מתמטיקה. אתם מוזמנים לתרום לוויקיפדיה ולהרחיב אותו.